Súradnice: 47°30′30″S 34°35′04″V﻿ / ﻿47,508333°S 34,584444°V﻿ / 47.508333; 34.584444

Pohľad ponad rieku Dneper
**Záporožská jadrová elektráreň** (ukr. Запорізька атомна електростанція) je jadrová elektráreň na Ukrajine.

S celkovým inštalovaným výkonom 6 000 MW je najväčšou jadrovou elektrárňou Európy a s čistým výkonom 6 x 950 MW je piata najväčšia na svete. Vyrába viac než polovicu ukrajinskej elektriny z jadra a viac než 20% celkovej ukrajinskej elektriny. Jej prevádzkovateľom je štátna spoločnosť Enerhoatom.

Technické údaje
---------------

Elektráreň má 6 reaktorov typu VVER-1000. Na chladenie využíva vodu z Kachovskej priehrady na rieke Dneper.

Elektráreň má vyššiu úroveň bezpečnosti ako Černobyľská ako aj iný typ reaktorov.
Mark Wenman z Imperial College London uviedol, že „elektráreň má relatívne moderný dizajn reaktora a základné komponenty reaktora sú umiestnené vo vnútri silnej oceľovo-železobetónovej budovy, ktorá dokáže odolať extrémnym vonkajším udalostiam či už prírodným alebo umelým ako náraz lietadla či výbuch."

Dejiny
------

Výstavba elektrárne začala 1. apríla 1981, prvý blok bol spustený v novembri 1984, posledný šiesty v roku 1995.

### Ruská invázia na Ukrajinu

Počas ruskej invázie na Ukrajinu bola elektráreň priamo zasiahnutá ruskými silami 4. marca 2022. Po ostreľovaní vznikol požiar. Dana Drábová, šéfka českého úradu pre jadrovú bezpečnosť ubezpečila, že po útoku sa nedeje nič závažného z pohľadu jadrovej bezpečnosti.

Ruské jednotky sa k mestu Enerhodar priblížili 2. marca, ale civilné obyvateľstvo ich k elektrárni nepustilo. Ruské jednotky elektráreň napadli okolo polnoci. Ukrajinské ministerstvo zahraničných vecí informovalo, že bol zasiahnutý jeden zo šiestich blokov elektrárne. Nebolo hneď zrejmé či boje spôsobili obete. Požiar objektu pre nácvik havarijných situácií sa po hodine podarilo uhasiť. Zasiahnutý blok je podľa hovorcu elektráne v renovácii a teda odstavený, obsahoval však jadrové palivo. V čase zásahu pracoval len jeden blok, na približne 60% nominálneho výkonu.

Dana Drábová, šéfka českého úradu pre jadrovú bezpečnosť po útoku vyhlásila, že ruské jednotky porušili Ženevské konvencie. Ukrajinský prezident Volodymyr Zelenskyj vyhlásil, že ak v elektrárni dôjde k výbuchu, „bude to koniec všetkých, koniec Európy, evakuácia Európy. Ruské vojská môže zastaviť iba okamžitá európska akcia. Žiadna krajina na svete nikdy neostreľovala jadrové bloky." Kvôli situácii v elektrárni telefonovali americký prezident Joe Biden, britský priemér Boris Johnson a kanadský priemiér Justin Trudeau s ukrajinským prezidentom Zelenskym. Johnson chcel kvôli útoku zvolať mimoriadne zasadnutie Bezpečnostnej rady OSN.

Cieľom Rusov malo pravdepodobne byť obsadenie elektrárne, nie jej zničenie. Počas invázie na Ukrajinu ruské jednotky tiež obsadili Černobyľskú elektráreň.

Referencie
----------

1. 1 2 3   Rusi zasiahli jeden z blokov Záporožskej jadrovej elektrárne, radiácia je nateraz bezpečná. *dennikn.sk* (Bratislava: N Press), 2022-03-04. Dostupné online [cit. 2022-03-05]. ISSN 1339-844X.
2. 1 2 3 4 5 6   *Požár v Záporožské JE, který vypukl při ruském útoku, se podařilo uhasit* [online]. oenergetice.cz, 2022-03-04, [cit. 2022-03-05]. Dostupné online.
3. 1 2 3 4 5 6 7 8   *Ruští vojáci získali kontrolu nad Záporožskou jadernou elektrárnou. Po útoku v areálu hořelo* [online]. Praha: Česká televize, [cit. 2022-03-05]. Dostupné online.
4. 1 2 3 4   Záporožská jadrová elektráreň, ktorú. *dennikn.sk* (Bratislava: N Press), 2022-03-04. Dostupné online [cit. 2022-03-05]. ISSN 1339-844X.
5. 1 2  VENHART, Martin. *Vyjadrenie SAV k požiaru v Záporožskej jadrovej elektrárni* [online]. Bratislava: Slovenská akadémia vied, 2022-03-04, [cit. 2022-03-05]. Dostupné online.
6. 1 2 3 4  VASILKO, Tomáš. Černobyľ nie, skôr Fukušima. Aké nebezpečenstvo hrozilo z útoku na Záporožskú jadrovú elektráreň. *dennikn.sk* (Bratislava: N Press), 2022-03-04. Dostupné online [cit. 2022-03-05]. ISSN 1339-844X.

Iné projekty
------------

Commons
* Spolupracuj na Commons Commons ponúka multimediálne súbory na tému **Záporožská jadrová elektráreň**

Autoritné údaje: * LCCN: sh2001001858
* VIAF: 316595300